OPTUŽNICA ZA KOVITKU SOJIĆ 2021.

Narode zatvoreni

već misecima u karanteni,

počuj optužnicu protiv spodobe ove

Kovitka Sojić ona se zove.

Goreg zla od nje davno bilo nije

sve otkad Sunce zemaljsku kuglu grije.

U svakoj šporkariji ona je na dilu

zbog nje su nam maškare već godinu cilu.

Na face nam svima zavezala maske

nekima u glavi pobrkala daske.

Zbog nje nema druženja, kafića ni škole

radi nje smo saznali da dica školu vole.

Draža im je uživo nego priko žice,

učitelje vole gledati u lice.

Slabo se naučilo priko on-line škole,

od buljenja u ekran puno oči bole.

Od takvoga znanja slabe fajde ima,

niti daje vatre, niti ima dima.

Nema teretane, ne rade kafići,

s prijateljem više nemaš nigdi ići,

nego do dućana na pivu zidarsku-

još ćeš platit globu 'ko ne staviš masku.

Moreš ka' i šimija šetat po prirodi

prijatelji dragi, di sve ovo vodi?

Za prosvjede sada svatko ima motiv

ili si za cijepljenje il' si njega protiv.

Cjepiva je malo , puno ima svita,

ono što je došlo skupila elita.

A početkom zime, sve između dice

raširile se bome i vodene kozice.

Pa se ne zna više od čeg' ti je fibra

cilim sviton drma neka čudna vibra.

Kovitka će zato zbog sveg ovog stradat

neće više narod tek tako napadat.

Dok ne dođe cjepivo, liznit' će je plamen,

udrit će joj teški optužnički znamen.

I zato Kovitko, zalud se ne bori –

nego lipo poslušno iza škole gori!

V. Junaković